CELEX: 32018D1037
Language: mt
Date: 2018-07-20 00:00:00
Title: Deċiżjoni ta' Implimentazzjoni tal-Kummissjoni (UE) 2018/1037 tal-20 ta' Lulju 2018 li tittermina l-proċedura antidumping rigward importazzjonijiet ta' Ferrokrom b'Kontenut Baxx ta' Karbonju li joriġinaw fir-Repubblika tal-Poplu taċ-Ċina, il-Federazzjoni Russa u t-Turkija

23.7.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 185/48
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/1037
   tal-20 ta' Lulju 2018
   li tittermina l-proċedura antidumping rigward importazzjonijiet ta' Ferrokrom b'Kontenut Baxx ta' Karbonju li joriġinaw fir-Repubblika tal-Poplu taċ-Ċina, il-Federazzjoni Russa u t-Turkija
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1) (“ir-Regolament bażiku”), u b'mod partikolari l-Artikolu 9(1) tiegħu,
   Billi:
   1.   PROĊEDURA
   
   1.1.   Il-bidu
   
   
               (1)
            
            
               Fit-23 ta' Ġunju 2017, il-Kummissjoni Ewropea (“il-Kummissjoni”) bdiet investigazzjoni antidumping fuq l-importazzjonijiet fl-Unjoni ta' ferrokrom b'kontenut baxx ta' karbonju (“LCFC”) li joriġinaw mir-Repubblika tal-Poplu taċ-Ċina (“RPĊ”), mill-Federazzjoni Russa (“ir-Russja”) u mit-Turkija (“il-pajjiżi konċernati”) abbażi tal-Artikolu 5 tar-Regolament bażiku. Hija ppubblikat Avviż ta' Ftuħ f'Il-Ġurnal Uffiċjali tal-Unjoni Ewropea (2) (“l-Avviż ta' Ftuħ”).
            
         
               (2)
            
            
               Il-Kummissjoni bdiet l-investigazzjoni wara lment ippreżentat fl-10 ta' Mejju 2017 mill-Assoċjazzjoni Ewropea tal-produtturi ta' ligi tal-ħadid (“Euroalliages” jew “l-ilmentatur”) f'isem l-uniku produttur tal-Unjoni ta' Ferrokrom b'Kontenut Baxx ta' Karbonju fl-Unjoni, Elektrowerk Weisweiler GmbH. L-ilmentatur jirrappreżenta 100 % tal-produzzjoni totali tal-Unjoni ta' prodotti LCFC. L-ilment kien fih evidenza ta' dumping u ta' dannu materjali riżultanti, u dan kien biżżejjed biex il-bidu tal-investigazzjoni jkun iġġustifikat.
            
         
               (3)
            
            
               Fl-Avviż ta' Ftuħ, il-Kummissjoni stiednet lill-partijiet interessati jikkuntattjawha sabiex jipparteċipaw fl-investigazzjoni. Barra minn hekk, il-Kummissjoni b'mod speċifiku infurmat lill-ilmentatur, lill-produtturi magħrufa oħrajn fil-pajjiżi kkonċernati u lill-awtoritajiet Ċinżi, Russi u Torok, lil importaturi magħrufa, u lill-utenti, kif ukoll lil assoċjazzjonijiet li hu magħruf li huma kkonċernati dwar il-bidu tal-investigazzjoni, u stednithom jieħdu sehem.
            
         1.2.   It-tweġibiet għall-kwestjonarju
   
   
               (4)
            
            
               Il-Kummissjoni bagħtet kwestjonarji lill-uniku produttur fl-Unjoni ta' LCFC, lil għaxar utenti, u lil tmien importaturi li ppreżentaw ruħhom wara l-bidu.
            
         
               (5)
            
            
               Il-Kummissjoni rċeviet tweġibiet mingħand produttur Tork wieħed, mingħand l-uniku produttur tal-Unjoni, u mingħand erba' utenti ta' LCFC. L-ebda wieħed mit-tmien importaturi ma wieġeb il-kwestjonarju.
            
         1.3.   Żjarat ta' verifika
   
   
               (6)
            
            
               Il-Kummissjoni fittxet u vverifikat l-informazzjoni kollha li hija qieset bħala neċessarja sabiex jiġi stabbilit id-dumping, id-dannu li jirriżulta u l-interess tal-Unjoni. Iż-żjarat ta' verifika skont l-Artikolu 16 tar-Regolament bażiku twettqu fl-uffiċċji tal-kumpaniji li ġejjin:
               
                           —
                        
                        
                           Produtturi tal-Unjoni
                           
                                       —
                                    
                                    
                                       Elektrowerk Weisweiler GmbH – “EWW”, il-Ġermanja u l-kumpanija relatata magħha Afarak Trading Limited – “ATL”, Malta
                                    
                                 
                     
                           —
                        
                        
                           Utenti
                           
                                       —
                                    
                                    
                                       Aperam Sourcing SCA, il-Lussemburgu
                                    
                                 
                                       —
                                    
                                    
                                       Salzgitter AG, il-Ġermanja
                                    
                                 
                                       —
                                    
                                    
                                       VDM Metals International GmbH, il-Ġermanja
                                    
                                 
                     
                           —
                        
                        
                           Produttur esportatur fit-Turkija
                           
                                       —
                                    
                                    
                                       Eti Elektrometalurji A.Ș., Antalya, it-Turkija
                                    
                                 
                     
         1.4.   Perjodu ta' investigazzjoni u perjodu taħt kunsiderazzjoni
   
   
               (7)
            
            
               L-investigazzjoni tad-dumping u d-dannu kopriet il-perjodu mill-1 ta' April 2016 sal-31 ta' Marzu 2017 (“il-perjodu tal-investigazzjoni” jew il-“PI”). L-eżaminar tax-xejriet rilevanti għall-valutazzjoni tad-dannu kopra l-perjodu mill-1 ta' Jannar 2014 sa tmiem il-perjodu ta' investigazzjoni (“il-perjodu kkunsidrat”).
            
         1.5.   Nuqqas ta' impożizzjoni ta' miżuri proviżorji
   
   
               (8)
            
            
               Minħabba n-nuqqas ta' ċarezza fejn jidħol l-ambitu tal-prodott, il-Kummissjoni ddeċidiet li ma jiġux imposti miżuri proviżorji iżda li titkompla l-investigazzjoni. Fit-23 ta' Marzu 2018, il-partijiet interessati kollha rċevew dokument ta' informazzjoni li jispjega r-raġunijiet għan-nuqqas ta' impożizzjoni ta' miżuri proviżorji. Diversi partijiet interessati ressqu kummenti bil-miktub.
            
         2.   L-IRTIRAR TAL-ILMENT U T-TERMINAZZJONI TAL-PROĊEDIMENT
   
   
               (9)
            
            
               Permezz ta' email tat-22 ta' Mejju 2018, l-ilmentatur informa lill-Kummissjoni li huwa xtaq jirtira l-ilment tiegħu.
            
         
               (10)
            
            
               Skont l-Artikolu 9(1) tar-Regolament bażiku, il-proċedimenti jistgħu jintemmu meta jiġi rtirat l-ilment, sakemm dan it-tmiem ma jkunx imur kontra l-interess tal-Unjoni.
            
         
               (11)
            
            
               L-ilmentatur huwa l-uniku produttur ta' LCFC fl-Unjoni u ma kien hemm l-ebda parti oħra li resqet biex topponi xi impożizzjoni eventwali ta' miżuri antidumping. Peress li l-investigazzjoni altrimenti ma żvelat l-ebda kunsiderazzjoni li turi li tali terminazzjoni ma tkunx fl-interess tal-Unjoni, tqies li l-proċediment preżenti għandu jiġi tterminat.
            
         
               (12)
            
            
               Fid-dawl tal-irtirar tal-ilment mill-industrija tal-Unjoni u l-proposta għat-terminazzjoni tal-proċediment mingħajr impożizzjoni ta' miżuri, il-Kummissjoni ma qisitx li hu meħtieġ li jiġu analizzati l-kummenti riċevuti minn partijiet interessati dwar il-bidu tal-investigazzjoni u dwar il-kostatazzjonijiet preliminari mfissra fid-dokument informattiv imsemmi fil-premessa 8.
            
         3.   KONKLUŻJONI U DIVULGAZZJONI
   
   
               (13)
            
            
               Il-partijiet interessati ġew informati dwar l-intenzjoni tal-Kummissjoni li tittermina l-proċediment u ngħataw l-opportunità biex jikkummentaw. Madankollu, il-Kummissjoni ma rċeviet l-ebda kumment li jiġġustifika li tali terminazzjoni ma tkunx fl-interess tal-Unjoni.
            
         
               (14)
            
            
               Għaldaqstant, il-Kummissjoni tikkonkludi li jenħtieġ li l-proċediment antidumping rigward importazzjonijiet fl-Unjoni ta' ferrkrom, li jkun fih anqas minn 0,05 %, iżda mhux aktar minn 0,5 %, bil-piż, ta' karbonju li joriġina fir-RPĊ, ir-Russja u t-Turkija, jiġi tterminat mingħajr l-impożizzjoni ta' miżuri.
            
         
               (15)
            
            
               Din id-Deċiżjoni hija f'konformità mal-opinjoni tal-Kumitat stabbilit permezz tal-Artikolu 15(1) tar-Regolament bażiku.
            
         ADOTTAT DIN ID-DEĊIŻJONI:
   Artikolu 1
   Il-proċediment anti-dumping li jikkonċerna l-importazzjonijiet ta' ferro-krom, li fih aktar minn 0,05 % iżda mhux aktar minn 0,5 %, bil-piż, ta' karbonju li joriġina fir-RPĊ, ir-Russja u t-Turkija, li fil-preżent jaqa' taħt il-kodiċi NM 7202 49 50, huwa bil-preżenti terminat.
   Artikolu 2
   Din id-Deċiżjoni tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, l-20 ta' Lulju 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 176, 30.6.2016, p. 21.
   
      (2)  Avviż ta' ftuħ ta' proċedura antidumping rigward importazzjonijiet ta' Ferrokrom b'Kontenut Baxx ta' Karbonju li joriġinaw fir-Repubblika tal-Poplu taċ-Ċina, ir-Russja u t-Turkija (ĠU C 200, 23.6.2017, p. 17).